50 Jaar gelede in Die Burger | 16 November 1971 | Netwerk24
50 Jaar gelede in Die Burger | 16 November 1971
Sir Alec en Smith glimlag, sê niks: Die Britse minister van buitelandse sake, sir Alec Doug-las-Home, en die Rhodesiese premier, mnr. Ian Smith, het gistermiddag laat glimlaggend sy aan sy uit mnr. Smith se kantoor te voorskyn gekom ná samesprekinge van anderhalfuur. Die verloop van hul eerste reeks van samesprekinge oor die ses jaar oue Rhodesiese onafhanklikheidsvraagstuk word egter streng geheim gehou.
VVO vra sportboikot teen SA: 'n Voorstel dat die Suid-Afrikaanse regering veroordeel word "omdat hy rassediskriminasie en -segregasie in sport opdwing", is gister deur die V.V.O. aangeneem. In die voorstel word gevra dat 'n internasionale boikot ingestel word teen spanne wat op rassegrondslag gekies is.
SA se eerste duikbootman: 'n Jong Vlootoffisier het pas geskiedenis gemaak as die eerste offisier in Suid-Afrika wat as duikbootvaarder kwalifiseer. Hy is die 27-jarige luit. Martyn (Spook) Trainor, wat nou aangestel is as torpedo-offisier in die Maria van Riebeeck.